arnastofnun/IGC-2024 huggingface dataset:
Sérákvæðið um Ísland

Ísland er fjarri Evrópusambandinu. Fólk vill búa í haginn fyrir viðræður um aðild, ekki meira. Samþykkt verður að laga stjórnarskrána þannig, að hefja megi aðildarviðræður. Ef þær leiða til komu erlendra fiskiskipa á miðin við landið, er málið sjálfdautt. Þá verður málið fellt í þjóðaratkvæðagreiðslu. Á því er enginn minnsti efi. Menn verða að hafa tröllatrú á sérákvæði um fiskimiðin til að keyra málið svo langt. Upplýsingar frá Evrópusambandinu eru misvísandi. Mér finnst samt blasa við, að það muni fallast á sérákvæði. Viðræður, sem ekki leiða til þolanlegrar niðurstöðu, eru samt tímasóun.
Frjálshyggja á ríkisjötunni

Málgögn frjálshyggjunnar hneykslast á, að sumir andstæðingar hennar séu á launum hjá ríkinu. Jafnvel listamenn. Framhjá þeim virðist fara, að sjálfir eru þeir flestir á ríkisjötunni. Spámaðurinn sjálfur, Hannes Hólmsteinn Gissurarson, hefur lengi verið á ríkisjötunni, sem og tortímandinn sjálfur, Davíð Oddsson. Það er einmitt helzta einkenni frjálshyggjumanna, að þeir eru á ríkisjötunni. Talsmenn atvinnulífsins hafa hins vegar kvartað í vetur yfir, að vanhæf frjálshyggjustjórn Geirs skildi ekki neyð atvinnulífsins.
Seinagangur Davíðsmáls

Hvaða ræfildómur og seinagangur er þetta í ríkisstjórninni? Lengi hefur verið ljóst, að meginþáttur samstarfs Samfylkingar, Vinstri grænna og Framsóknar snýst um að losa þjóðina við Davíð. Til þess þarf að keyra málið áfram á Alþingi. Fáránlegt að hafa þingið í helgarfríi. Nýja stjórnin hefur ekki náð neinni sátt við þjóðina, fyrr en Davíð er farinn úr bankanum. Seðlabankafrumvarpið er dæmi um mál, sem ætti að keyra í gegn á tveimur sólarhringum. Annað eins hefur gerzt ótal sinnum í sögu þingsins. Það æsir bara frjálshyggjuna upp að sýna henni linkind í mikilvægasta málinu.
Indriði og hátekjuskatturinn

Indriði H. Þorláksson er fyrsta flokks embættismaður, sem nýtur trausts, Það er öfugt við flokkspólitíkusinn Baldur Guðlaugsson, sem sakaður er um innherjaviðskipti. Samt þarf ekki að fallast á allt, sem Indriði segir. Hann vill endurvekja hátekjuskatt. Miklu nær er að hækka fjármagnstekjuskatt, því að hann er ósiðlega lágur miðað við launatekjuskatt. Auk þess gælir Indriði við of lág mörk, 350.000 króna laun á mánuði. Eins og oft áður eru mörkin of lág, ná yfir meðaltekjur. Ef hátekjuskattur á að standa undir nafni, má bara leggja hann á hátekjur, en ekki á miðlungstekjur.
Vanhæfasti flokkurinn

Sjálfstæðisflokkurinn stjórnaði landinu í tæpa tvo áraugi. Hann bjó til græðgiskerfið, sem nú er hrunið. Hann var afkastamestur í spillingu, fyrst með Framsókn og síðan með Samfylkingunni. Hann bjó til ástand, þar sem ekki var spurt um hæfni, heldur um flokksskírteini. Hann taldi sig réttborinn til valda og gargar bara, þegar kvígildi hans eru hreinsuð út. Samanber grein Kjartans Gunnarssonar í Mogganum í gær. Sjálfstæðisflokkurinn brenndi eigur þjóðarinnar og hafði af henni æruna. Sjálfstæðisflokkurinn er vanhæfur sem stjórnmálaflokkur. Og sama gildir um nautheimska kjósendur hans og Vöku.
Flokkur deyr í apríl

Brottför Jóns Magnússonar alþingismanns er síðasti snúningur af mörgum í dauðateygjum Frjálslynda flokksins. Jón sagði: “Það er ekki hægt að bjóða sig fram fyrir flokk, þar sem allt er í vitleysu”. Þar hafa þingmenn verið að fara inn og út á kjörtímabilinu. Minnsti flokkur Alþingis er sá mest klofni. Enda fær hann lítið fylgi í skoðanakönnunum. Flokkurinn er safn af eins málefnis mönnum af ýmsu tagi. Forustu hans hefur mistekizt að vinna á trúverðugan hátt úr fylginu, sem hann fékk í síðustu alþingiskosningum. Fyrir flokknum liggur að deyja í aprílkosningunum og að gleymast hratt.
Hættulegur lögreglustjóri

Haraldur Johannessen ríkislögreglustjóri Sjálfstæðisflokksins er hættulegur. Hann hugðist flytja til landsins óeirðabíla til að berja á andófsfólki. Björn Bjarnason dómsmálaráðherra stöðvaði ruglið. Ríkislögreglustjóri hefur hvað eftir annað sýnt, að hann er hættulegur maður á röngum stað í kerfinu. Hann er einn af þessum flokkspólitísku, sem þarf að hreinsa, þannig að ópólitískur fagmaður komi í staðinn.
Hreinsið Davíð strax

Brýnt er að hraða umræðu Alþingis um breyttan seðlabanka. Mikill meirihluti þjóðarinnar getur ekki beðið eftir, að tortímandinn hverfi úr bankanum. Hver dagur, sem líður, er dagur þjáningar. Eðlilegt er að keyra málið áfram um þingið um helgina til að vinna tíma. Brottför Davíðs verður til að endurnýja traust erlendra aðila á íslenzka seðlabankanum. Davíð er höfundur óheftrar frjálshyggju í banka- og fjármálum. Hann einkavinavæddi bankana. Og hann stóð fremstur í að klúðra tilraunum til björgunar. Frægust eru ummæli hans, sem gerðu brezk stjórnvöld hamslaus af bræði. Hreinsa þarf Davíð núna strax.
Hæfur viðskiptaráðherra

Nú höfum við loksins fengið hæfan viðskiptaráðherra. Hann lætur örugglega smíða traustara regluverk og hafnar frjálshyggjugaurum í eftirlitinu. Sumt af siðlausum verkum bankastjóra kann að vera löglegt. Það sýnir, að laga- og reglugerðaramminn er of óljós. Ramminn hleypti alls kyns siðleysi í kerfið. Hvað sem Andríki telur upp margar reglugerðir um fjármál í auglýsingum. Regluverkið var ónothæft og náði ekki yfir atriði, sem ollu hruninu. Enda var það rekið af frjálshyggjugaurum Fjármálaeftirlitsins, sem ekki hugsuðu neitt, heldur otuðu fram gagnslausum reiknilíkönum.
Fjárglæfrar í útrás

Fæstir útrásarvíkingar framleiddu nein verðmæti. Þeir framleiddu hvorki vöru né þjónustu. Þeir keyptu bara fyrirtæki og seldu. Ekki fyrir neina peninga, heldur fyrir ímyndaða peninga. Þeir skrúfuðu upp bókhaldsmat á eignum sínum. Samsekir með þeim voru allir bankarnir og nokkur endurskoðunarfyrirtæki. Útrásin var sýndarveruleiki, sem hlaut að springa. Fjármálaeftirlitið gaf út reiknilíkön um, að allt væri í lagi. Seðlabankinn útvegaði lán allt fram í andlát útrásarinnar. Veðin reyndust engin, voru bara bókhald. Vilhjálmur Bjarnason telur, að 33 einstaklingar séu sekir um þessa bíræfnu fjárglæfra.
Indriði ber af Baldri

Faglegur embættismaður kemur í stað flokkspólitísks ráðuneytisstjóra. Indriði H. Þorláksson var áður ráðuneytisstjóri og ríkisskattstjóri. Hann er óumdeildur. Kemur í stað Baldurs Guðlaugssonar, sem var ráðuneytisstjóri Sjálfstæðisflokksins. Sá var skýrt dæmi um spillingu og hroka fráfarandi ríkisstjórnar. Með nýrri ríkisstjórn er farið að ráða fagmenn til verka í stað gæludýra spillingarflokksins. Betri stjórnsýsla leysir flokkslegt gerræði af hólmi. Indriði mundi aldrei nýta aðstöðuna sér til fjárhagslegs ávinnings. Nú er bara Davíð einn eftir af merkisberum vanhæfninnar.
Þar sem klárinn er kvaldastur

Samkvæmt skoðanakönnunum hefur Sjálfstæðisflokkurinn enn mikið fylgi, frá 15% upp í 33% eftir því hver reiknar. Allar tölurnar eru mun hærri en flokkurinn á skilið. Flokkurinn einkavinavæddi bankana og setti upp götótt regluverk, sem ekki fann vandamálin. Þau sprungu því í andlit þjóðarinnar. Flokkurinn brenndi peninga þjóðarinnar og hafði af henni æruna. Samt mun hann fá fjölda atkvæða í vor. Það stafar af heimsku kjósenda. Þeir gera sér litla grein fyrir veruleikanum. Um það gildir spakmælið: Þangað leitar klárinn sem hann er kvaldastur. Þjóðin sjálf er vanhæf eins og flokkurinn.
Kjörorðin sem brugðust

Andríki, fjölmiðill frjálshyggjunnar, birtir í dag auglýsingu með skrá yfir reglugerðir um fjármál. Segir rangt, að hér skorti regluverk. Samt komu Fjármálaeftirlitið og Seðlabankinn ekki í veg fyrir hrun bankanna. Getur stafað af tveimur ástæðum. Í fyrsta lagi voru reglugerðirnar of götóttar, náðu ekki til þess, sem máli skiptir. Í öðru lagi beittu Fjármálaeftirlitið og Seðlabankinn ekki regluverkinu vegna óbeitar á regluverki. Sennilega er hvort tveggja rétt. Hér var ónýtt regluverk og eftirlitið var rekið í anda frjálshyggju. Kjörorðin brugðust: Light-touch, laissez-faire og hands-off.
Reiknilíkön í Excel

Reiknilíkön í Excel koma í stað hugsunar í gervivísindum nútímans, svo sem hagfræði. Fjármálaeftirlitið notaði slík reiknilíkön til að finna út, að eiginfjárstaða bankanna væri góð. Þótt þeir væru í raun að verða gjaldþrota. Þeir, sem reiknilíkönin þurfa að þola, beita nefnilega skapandi bókhaldi til að fara kringum reiknilíkönin. Gerist í fleiri vísindum. Landfræðingur beitti reiknilíkani á gróður Kjalar á landnámsöld og fann út, að þar hefði ekki verið skógur. Samt hafa fundizt kolagrafir á Kili. Rugl landfræðingsins læddist inn í 2. útgáfu af Söguatlas. Reiknilíkön í Excel eru engin vísindi.
Davíð er týndur

Davíð Oddsson finnst ekki. Jóhanna Sigurðardóttir forsætis hefur sent honum bænarskrá. Eins og Íslendingar sendu einvaldskóngi Danmerkur fyrr á öldum. Davíð gefur auðvitað ekkert upp um fyrirætlanir sínar. Hann er tortímandinn, sem hóf eftirlitslausa frjálshyggju til vegs í fjármálum. Hann er meira ábyrgur fyrir hruni þjóðarinnar en nokkur annar. Hann hefur rúið þjóðina peningum og trausti. Nú læsir hann bara að sér. Hann er enn við völd, fjarstýrir vistmönnum Seðlabankans. Hvað er Jóhanna að hugsa, hefur hún ekki öðrum höppum að hneppa en að semja bænarskrár? Kann hún ekki að reka fólk?
Andríki í vitlausu liði

Gylfi Magnússon viðskiptaráðherra segir, að Fjármálaeftirlitið hafi verið í vitlausu liði, spilað á vitlaust mark. Ég tek meira mark á honum en á Andríki, útgáfufélagi frjálshyggjunnar, sem segir fjölda reglugerða vera til. Gylfi telur, að margt starfsfólk Fjármálaeftirlitsins sé hæft. Samt hljóta margir þar á bæ að vera vanhæfir vegna trúarofsa í frjálshyggju. Það er ekki fjöldi reglugerða, sem skiptir máli, heldur í hvaða liði menn spila. Fjármálaeftirlitið taldi sig vera klappstýru útrásarinnar. Það gerði enga tilraun til að skrúfa niður útrásina, sem byggð var á fölsuðu bókhaldi.
Gallerí, leikhús, kirkja

Kostar 20.000 á mann að borða á El Bulli, frægasta veitingahúsi heims, við landamæri Spánar og Frakklands. Ferran Adriá kokkar 40 rétta matseðil, sem er fremur listaverk en matur. Fæst er eins og það sýnist. Olífuolía lítur út eins og járnvír, svínafita eins og risavaxin græn baun. Sósa með humri er græn, búin til úr grænu tei. Ostrur líta út eins og laufblað. Þjónar eru fleiri en gestir, segja þér, hvernig á að snæða hvern rétt. Þetta er blanda af galleríi, leikhúsi og kirkju. Þarna hefur myndlistar-árátta matargerðar nútímans náð fullkominni úrkynjun. Pantaðu borð með tveggja ára fyrirvara.
Formbreyting læknar ekki

Lýðræði breyttist öðruvísi en ætlað var. Þrískipting valdsins fór út um þúfur, framkvæmdavaldið varð yfirþyrmandi. Áhrif kjósenda minnkuðu, stjórnmálamenn áttuðu sig á, að þeim eru allir vegir færir. Ríkisstjórnir taka ekkert mark á lögum og reglum, fara eftir eigin geðþótta. Ríkisstjórn Geirs Haarde var gott dæmi um úrkynjunina. Hún fór sínu fram í tómu rugli og hrundi síðan eins og laufblað í vindi. Nú talar fólk um stjórnlagaþing og breytta stjórnarskrá. Meiningin er að endurheimta lýðræði samkvæmt forskrift þess. Ég held hins vegar, að formin verði aldrei innihaldinu yfirgnæfandi.
Þrjú óleysanleg mál

Nokkur deilumál eru þess eðlis, að stjórnarflokkarnir geta ekki leyst þau. Í fyrsta lagi Evrópusambandið. Í öðru lagi hvalveiðar. Í þriðja lagi álverin tvö í Helguvík og á Húsavík. Nýja ríkisstjórnin hefur veikan þingstyrk og verður aðeins við völd í þrjá mánuði. Hún þarf að losna við Davíð og halda þjóðfélaginu á floti. Hún getur ekki sinnt öðrum stórmálum. Skynsamlegast er að fresta deilumálunum þremur fram yfir kosningar. Flokkar geta þá, ef þeir vilja, gengið til kosninga með ákveðna skoðun á þessum málum. Þessi deilumál hafa beðið svo lengi, að ekki munar neitt um þrjá mánuði í viðbót.
Flokkur fyrir óákveðna

Tæplega helmingur kjósenda getur ekki gefið upp hug sinn til flokka í skoðanakönnunum. Sumir af þeim munu rata í gamla dilka á kjördegi. Aðrir verða opnir fyrir nýjum framboðum utan fjórflokksins. Kannski eru 20% opnir fyrir útspili grasrótarsamtaka. Nýr flokkur gæti orðið svipaður að stærð og hver fjórflokkur fyrir sig. Við hefðum þá fimm flokka með um 20% fylgi hver og þrettán þingmenn hver. Þrjá flokka þyrfti til að mynda ríkisstjórn. Nýi flokkurinn gæti þá samið við tvo aðra flokka, þó ekki Sjálfstæðisflokkinn, hrunflokkinn sjálfan. Það væri bezta hugsanlega útkoman úr ringulreiðinni.
Sækjast eftir útivist

Ef gripahús eru opin, fara hestar inn til að éta hey eða sleikja saltsteina. Þegar þeir hafa fengið nægju sína, fara þeir út. Þótt þar sé stórhríð eða grenjandi rigning. Þeir vilja ekki vera inni, ef þeir eiga annars kost. Ég horfði á hestana á útigangi í hlíðínni fyrir ofan gripahúsið. Grenjandi lárétt rigning var, en spáð frosti. Heilbrigð skynsemi átti að segja hestunum að fara inn og þurrka sig. En þeir gerðu það ekki. Við urðum að fara út að smala þeim inn til að forða þeim frá hnjóskum. Húðsjúkdómi, sem stafar af sífelldum veðrabrigðum á útigangi á Suðurlandi.
Vanhæf þjóð

Nýjasta skoðanakönnunin um fylgi flokka sýnir Sjálfstæðisflokkinn stærstan. Engin ástæða er til að efast um, að það er rétt. Tæplega 30% kjósenda styðja flokkinn, ef óákveðnir skiptast hlutfallslega jafnt á flokkana. Auðvitað er þetta skelfilegt. Kjósendur styðja flokk, sem er alfa og ómega hrunsins. Allt frá upphafi frjálshyggjunnar til klúðurs í björgunarstörfum. Könnunin segir allt, sem segja þarf um þjóð, sem ekki kann fótum sínum forráð. Um vanhæfa þjóð.
Peningafræði 101

Fræðimenn eru sammála um, að Bretland sé verst sett af auðríkjum heimsins, að Íslandi frátöldu. Það stafar af arfinum frá Margaret Thatcher, sem innleiddi nýfrjálshyggju 1975-1990. Kratarnir Tony Blair og Gordon Brown héldu áfram stefnu hennar. Sama var gert hér á landi á valdatíma Davíðs Oddssonar og Geirs Haarde 1991-2009. Önnur ríki fóru hægar í sakir og eru í minni vanda. Nýfrjálshyggan er orsök kreppunnar í heiminum og hrunsins á Íslandi. Spámaðurinn var Hannes Hólmsteinn Gissurarson og glæpamennirnir eru Davíð og Geir. Vopn þeirra er Sjálfstæðisflokkurinn, hrunflokkurinn mikli.
Fínn blaðamannafundur

Fínn blaðamannafundur Jóhönnu og Steingríms í morgun. Þau ætla að hafa svona fundi vikulega. Mikil framför frá fyrri ríkisstjórn. Jóhanna kemur miklu betur fyrir en Ingibjörg Sólrún, talar við fólk, ekki niður til þess. Hún lofar enn að losa okkur við Davíð, þótt hægt gangi. Ég tel ekki, að hægt sé að væla eftirgjöf út úr tortímandanum. Betra er að keyra áfram frumvarpið um byltingu Seðlabankans. Að öðru leyti held, að ég fólk sætti sig við málefni og vinnuhraða ríkisstjórnarinnar. Vafalaust er þó þörf á meiri hreinsunum í kerfinu. Þar þurfa flokkspólitískir smákóngar að fjúka sem fyrst.
Kostir og gallar forsetans

Barack Obama er að þrennu leyti góður og að þrennu leyti vondur. Snýr við blaðinu í umhverfismálum, leggur niður umhverfishatur Bush. Virðir mannréttindi og leggur niður pyndingastefnu Bush. Tekur upp félagslegan markaðsbúskap, leggur niður nýfrjálshyggju Bush. En hann heldur áfram valdbeitingarstefnu Bush í málum þriðja heimsins. Heldur áfram óskoruðum stuðningi við hryðjuverkaríkið Ísrael. Er háður auðjöfrum, sem kostuðu kosningabaráttu hans. Barack Obama er að sumu leyti veruleg endurbót og að öðru leyti sama tóbakið og Bush. Þetta má sjá af fyrstu verkum hans.
Teygjanlegi flokkurinn

Samfylkingin féll frá nýfrjálshyggju, brezkum Blair-isma, á einu andartaki. Tók upp stefnu félagslegs markaðsbúskapar við stjórnarskiptin. Samfylkingin er eins og Framsókn, leggur ekkert til málanna. Tekur upp stefnu þeirra, sem eru í samstarfi við hana. Í ríkisstjórn með Sjálfstæðisflokknum var hún nákvæmlega eins og Framsókn var. Sumir kalla þetta að vera hækja eða skækja. Ég held samt, að kratarnir hafi meint Blair-ismann í heimskri alvöru. Þegar Blair-isminn hrundi, tók Samfylkingin aftur trú á félagslegan markaðsbúskap eins og hendi væri veifað. Kastaði líka frá sér Evrópu eins og slitnu fati.
Ögmundur duglegastur

Ögmundur Jónasson var eini ráðherrann, sem kom standandi niður í ráðuneyti sínu í gær. Hann gaf strax út dekret um að afturkalla síðustu dekret forvera síns í embætti. Hann hefur hraðann sem þarf í starfið. Hinir ráðherrarnir eru með múður af ýmsu tagi, segjast vera að skoða mál. Davíð Oddsson er enn í bankanum og Baldur Guðlaugsson er enn í fjármálaráðuneytinu. Enn er í gildi ósiðlegt dekret Einars Guðfinnssonar um hvali frá síðustu mínútum fráfarandi stjórnar. Almennt fær nýja ríkisstjórnin lága einkunn fyrir fyrsta daginn í embætti. Allir ráðherrarnir fá falleinkunn nema Ögmundur.
Síðbúinn áhugi á plöggum

Minni Sjálfstæðisflokksins hresstist við að lenda utan gátta. Þorbjörg Katrín Gunnarsdóttir fann í dag tvö frumvörp, sem fyrri ríkisstjórn hafði samið. Annað fjallar um skuldaaðlögun og hitt um greiðslu séreignasparnaðar. Bæði eru búin að vera til lengi. Verkkvíði og ákvarðanafælni flokksins höfðu falið þau í skúffum. Þegar nýja ríkisstjórnin boðaði ný frumvörp um málin tvö, mundi flokkurinn eftir gömlu plöggunum. Hyggst flytja þau í minnihluta. Þótt hann hefði ekki dug til að flytja þau í meirihluta. Hinn síðbúni áhugi er minnisvarði um verkkvíðna og vanhæfa ríkisstjórn Sjálfstæðisflokksins.
Pláss fyrir einn flokk

Íslandshreyfingin fiskaði ekki í síðustu kosningum, þótt málefnin væru góð. Hún hefur ekki fengið neinn hljómgrunn í skoðanakönnunum. Frjálslyndi flokkurinn slefaði inn á þing, en nær samkvæmt könnunum ekki inn manni í apríl. Fullreynt er með þessa tvo flokka, fiskuðu ekki í stjórnarandstöðu. Það verður fjórflokkurinn gamli, sem býður fram. Pláss er fyrir einn flokk að auki, aðeins einn. Andófsfólk, sem vill berjast í pólitík, verður að koma sér saman um einn flokk. Bezt er, að sá flokkur sé á sama stað í litrófinu og Samfylkingin og Framsókn. Þar eru beztu fiskimiðin um þessar mundir.
Davíð er enn í bankanum

Nú er klukkan orðin 15:25 og ekki enn búið að reka Davíð. Allir bíða eftir því, umheimurinn líka. Er farinn að hafa áhyggjur. Er eitthvað að, Jóhanna? Læsti tortímandinn að sér? Eða neitar Haraldur Johannessen ríkislögga að bera hann út? Ég sef ekki eðlilega fyrr en ég veit, að Davíð sé endanlega farinn úr bankanum. Ég sé ekki, að eftir neinu sé að bíða. Þjóðin heimtaði þetta og Jóhanna lofaði því. Ríkisstjórnin getur ekkert gert af viti, fyrr en hún skrúfar fyrir skemmdarverk tortímandans. Og hvar er nýr forstjóri Fjármálaeftirlitsins? Er þessi ríkisstjórn líka vanhæf?
Gallað Evrópusamband

Evrópusambandið er ekki fullkomið. Endurskoðendur hafa árum saman neitað að skrifa undir reikninga þess. Það stafar af, að peningar hverfa þar í spilltu kerfi embættismanna. Eins og í Bandaríkjunum draga embættismenn sambandsins taum hagsmunaaðila. Síðan fá þeir vel borgaða vinnu hjá hagsmunaaðilunum. Lýðræði er afar veikt í sambandinu, embættismenn og fulltrúar ríkisstjórna hunza Evrópuþingið. Fiskveiðistefna sambandsins er hreint rugl. Samt er Evrópusambandið skárri kostur okkar en innlend stjórnvöld. Því að hér eru pólitíkusar og embættismenn almennt vanhæfir til allra starfa vegna heimsku.
Tröllaukið bull

Með stjórnarskiptunum er horfið frá trúarbrögðum nýfrjálshyggjunnar, sem hafa tröllriðið Vesturlöndum yfir í kreppu og hrun. Þau trúarbrögð urðu gjaldþrota með stjórnarskiptunum. Samfylkingin hrökklaðist frá brezk-bandarísku tröllatrúnni, sem kölluð var Blairismi, framhald Thatcherismans. Eins og Gunnar Tómasson hagfræðingur sagði í gær, var þessi gervi-hagfræði ekkert nema bull. Við tekur félagslegur markaðsbúskapur að þýzkum, frönskum og sænskum hætti. Nýfrjálshyggjan kostaði okkur 2000 milljarða króna, sem jafngildir gjaldþroti banka, ríkis og þjóðar. Hún kemur því aldrei aftur.
Flokkurinn mikli

Sjálfstæðisflokkurinn er flokkur, sem notar atkvæði fátækra til að mylja undir þá ríku. Hann er flokkur pólitískra trúarbragða frjálshyggjunnar. Hann gerði Ísland að mesta frjálshyggjuríki heims og sprengdi það í loft upp. Hann er algerlega vanhæfur flokkur til allra góðra verka. Hann er flokkur fyrirgreiðslu, frændhygli og spillingar. Hann er flokkur, sem má ekki komast að völdum næstu þrjú kjörtímabil. Hann hefur dæmt sig úr leik með því að leiða hrun nýfrjálshyggju yfir Ísland og klúðra björgunarstörfum. Enda er þar í flokki meiri greindarskortur en í öðrum flokkum.
Orðið og borðið

Ekki er hægt að segja, að ríkisstjórnin taki á öllum mikilvægum málum. Ekki er heldur hægt að segja, að hún hafi gefið út innantóm loforð. Við vitum hvorugt enn. Um þessa ríkisstjórn gildir það sama og um allar aðrar stjórnir og um stjórnmál yfirleitt. Við megum ekki dæma hana af orðum hennar. Við getum bara dæmt hana af verkum hennar. Orð eru einskis virði, borðið eitt skiptir máli. Við getum metið ríkisstjórnina áður en við förum í kjörklefann 25. apríl og það nægir okkur alveg.
Loksins hæf ríkisstjórn

Kristján Möller á ekki heima í ríkisstjórn nýrra tíma. Hann gæti verið í hvaða flokki sem er, fyrirgreiðslupólitíkus gamla tímans. Össur er hins vegar kameljón. Skiptir sér úr klappstýru frjálshyggjunnar yfir í gamaldags sósíalista á einum degi eins og ekkert sé. Jóhanna er náttúrlega heilög, þótt hún hafi verið í gömlu stjórninni. Aðeins þau þrjú voru þar ráðherrar. Að því leyti er stjórnin góð og málefnin eins og við er að búast. Tekið verður áfram mark á Alþjóða gjaldeyrissjóðnum og Evrópuaðild frestað fram yfir kosningar. Ég held, að þessi stjórn verði hátíð miðað við þá vanhæfu.
Óvísindaleg skoðanakönnun

Þjóðarpúls Gallup hefur lengi verið gölluð aðferð við að kanna pólitískar skoðanir. Púlsinn er tekinn á löngum tíma, heilum mánuði. Niðurstöður eru því að meðaltali eldri en í öðrum könnunum, sem birtar eru í millitíðinni. Tölur Þjóðarpúlsins eru svo gamlar, að þær eru ónothæfar. Nú reynir Gallup að bæta sér það upp með því að meta þróun fylgis eftir vikum. Þá er komið svo fátt fólk í úrtak hverrar viku, að tölurnar verða þess vegna marklausar. Gaman væri að vita, hversu margir eru í hverjum hópi, þegar búið að sundra úrtakinu niður á vikur og flokka. Það er óvísindaleg aðferðafræði.
Rannsakið lögguofbeldi

Mikilvægt er, að nýr dómsmálaráðherra láti rannsaka hegðun lögreglumanna, sem æsa til óeirða. Hegðun þeirra er skjalfest á ótal myndskeiðum. Yfirmenn löggunnar taka hins vegar ekki mark á slíkum staðreyndum. Þeir ljúga bara út í eitt. Kanna þarf, hverju þetta sæti og láta viðeigandi yfirmenn sæta áminningum og brottrekstri. Það gengur ekki, að fasistar séu á ríkislaunum við að magna ofbeldi í landinu. Það gengur ekki, að dæmdar ofbeldislöggur séu hafðar áfram við störf. Fasistarnir eru því miður orðnir ríki í ríkinu.
Fiskisaga um græðgi

Fiskisaga er dæmigert græðgisfyrirtæki. Keypti flestar fiskbúðir í Reykjavík og beztu kjötbúðina, Gallery Kjöt. Hækkaði verð og minnkaði gæði. Ég lenti sjálfur í þeim, þeir eyðilögðu Hafrúnu og lögðu hana síðan niður. Þeir seldu óætt sauðahangikjöt í Galleríinu. Ég flúði í Melabúðina og Hafberg, fínar prívatbúðir, sem ekki hafa orðið aðilar að tízkufyrirbærinu GROUP. Nú er græðgisbólan að springa. Fjórum af fiskbúðum Fiskisögu hefur verið lokað og afgreiðslutíminn styttur. Verst við græðgisfyrirtækin er, að þau eyða fínni samkeppni, stefna á einokun. Frjálshyggjan býður okkur í staðinn bara okur.
Búsáhaldabyltingu ólokið

Við losnuðum við forstjóra Fjármálaeftirlitsins og fáum nýja ríkisstjórn. Það er áfangasigur. Nýja stjórnin lofar kosningum 25. apríl, sem skiptir okkur mestu máli. Lofar að reka tortímandann og vistmenn Seðlabankans. Gömlu mennirnir eru samt að mestu enn við völd. Búsáhaldabyltingin vinnur ekki sigur fyrr en í kosningunum. Þá geta kjósendur mokað skítnum út fyrir nýtt fólk úr grasrótinni. Ef þeir vilja, það á eftir að koma í ljós. Þá fyrst verður ástæða til að fagna sigri. Það verður ekki tímabært um þessa helgi.
Reykfylltu bakherbergin

Meðan andófsfólk fagnar sigri á Austurvelli, halda gömlu dólgarnir áfram að stjórna í reykfylltum bakherbergjum. Fulltrúar flokkanna hittast á leynifundum til að togast á um orðalag. Hver hefur sinna hagsmuna að gæta, ekkert hefur breytzt. Engar fréttir berast af fundunum í reykfylltu bakherbergjunum. Pólitíkusum finnst nefnilega fráleitt að skríllinn fái upplýsingar. Þetta kemur honum ekki við. Ekkert er gegnsæið. Enn eru gömlu pólitíkusarnir að hulduverkum plús sá nýi, sem greinilega er fæddur gamall. Nýja Framsókn er bara gamla Framsókn með smávegis bótox-andlitslyftingu.